Jens Joel (S), 2014-06-04:
Det er selvfølgelig også et klart svar, at man ikke vil svare på, om man anerkender klimaforandringerne.
Så bliver der henvist til et eller andet med likely, more likely og less likely, og det er jo rigtigt, at man arbejder med sandsynligheder, men så er mit simple spørgsmål til Dansk Folkepartis ordfører: Er der nogen steder i den her rapport udarbejdet af de bedste videnskabsmænd i verden, hvor der er noget, som tyder på, at det vil gå bedre?
Sandheden er jo, at alt det her er ting, vi risikerer med stor sikkerhed eller med lidt mindre sikkerhed, men som alle sammen er nogle meget alvorlige forandringer.
Er der nogen af de her ting, som sådan set trækker i den rigtige retning, hvis man skal købe Dansk Folkepartis argumentation om, at det ikke nødvendigvis bliver et problem?
Tak for det.
Jeg vil selvfølgelig også godt starte med at sige tak til SF for at rejse den her problematik og for at tage denne diskussion op.
Også tak til begge ministrene for nogle meget fyldestgørende og meget overbevistende svar, som redegør for, hvor mange områder man i virkeligheden er nødt til at sætte ind på samtidigt, og hvor mange politikområder man er nødt til at tænke sammen, hvis det her for alvor skal give mening.
Jeg tror, der er rigtig, rigtig langt fra de beboere i den landsby, som hr. Steen Gade fortalte om, og som jeg selv var med til at besøge – altså dem, der for at redde sig selv og deres børn bandt deres unger fast oppe i et træ, inden uvejret kom – og til de bonede gulve, hvor de politiske beslutninger nogle gange bliver truffet.
Det kan være svært at se, om man i virkeligheden får ringet de politiske ledere op, og derfor kan man nogle gange synes, at det er en noget op ad bakke-diskussion.
Jeg tror, at dengang, hvor det for første gang for alvor gik op for nogle af amerikanerne og også for en tidligere præsident derover, som ikke var kendt for at være særlig opmærksom på de her problematikker, altså at man måske skulle tage klimaforandringerne alvorligt, var det sådan set ikke så meget på grund af klimaforandringerne, men mere fordi han af sine militære rådgivere – altså en flok, der heller ikke på nogen måde kan beskyldes for at være nogle klimahippier – fik at vide, at lige præcis klimaforandringerne er noget af det, der har potentialet til at antænde de konflikter, som ligger og lurer under overfladen rundtomkring i verden.
Det, at man mangler vand, at man mangler jord, hvor man kan dyrke sine afgrøder, at man mangler helt basale ting eller oplever ekstreme uvejr, kan være med til at antænde nogle etniske konflikter og nogle politiske konflikter rundtomkring i verden, og det er man nødt til at tage alvorligt, også selv om man ikke synes, at klimaforandringerne i sig selv er noget, man skal bruge meget krudt på.
Så det er rigtig vigtigt, at vi får rejst den her debat.
Det er rigtig vigtigt, at regeringen går så differentieret til det og sætter ind på alle områder, for det er også udenrigspolitik.
Og det er jo det, som hr. Steen Gade også får nævnt i dag, nemlig at det nye i det forslag til vedtagelse, der er fremsat her i dag, og som vi bakker fuldstændig op om, i virkeligheden er, at det skal integreres alle de her steder, og at det også er et sikkerhedspolitisk spørgsmål, og andre ting.
Det er klart, at vi jo håber at kunne indgå en klimaaftale i 2015.
Det er klart, at der har Danmark en særlig rolle, både fordi vi går forrest med et godt eksempel, og fordi vi i de tidligere COP-forhandlinger har været i stand til at lave nogle alliancer også med nogle af de udviklingslande, som bliver særlig hårdt ramt – altså nogle af de mindst udviklede stater, nogle af østaterne, som også er blevet omtalt før.
Nogle af dem kan vi i EU lave en alliance med, fordi det er nogle af de udviklingslande, der har en klar interesse i at få løst det her problem, fordi det er meget konkret for dem, hvad det betyder.
Så Danmark har en rolle i forhold til at gå foran med vores meget ambitiøse klima- og energiindsats herhjemme, Danmark har en rolle i forhold til at skabe de alliancer, som kan gøre det, og Danmark har selvfølgelig den rolle at presse på internt i EU, for at vi får en aftale i 2015 – for den sags skyld allerede i 2014, når vi skal lægge grunden til den aftale, som vi forhåbentlig skal indgå næste år.
Det er også klart, at der er andre fora som f.eks. FN, generalsekretærens klimatopmøde, som jo er et vigtigt skridt på vejen, og man må også sige, at en dansk indsats for at sikre, at alvoren går op for verdens ledere, er vigtig.
Men det skal også bruges til måske at få en genbekræftelse af nogle af de ting, som blev sagt også i København, altså at få statslederne til en gang til at sige: Vi har faktisk tænkt os at rykke på det her.
I forslaget til vedtagelse skriver vi jo også, at der skal gøres en indsats over for Sikkerhedsrådet, og jeg tror, det er vigtigt, at man i den situation gør sig klart, at det er et sikkerhedspolitisk spørgsmål, men også gør si klart, at der skal være et vist rum, med hensyn til hvordan man kan manøvrere her.
Jeg ved, at den danske regering presser på alle de steder, hvor man kan, og at man rejser det over for de ledere, man mødes med, som jo også kan have sæde i Sikkerhedsrådet, sådan at man får sat tingene på dagsordenen over for de rigtige aktører.
Men jeg tror også, det er rigtigt at efterlade en vis fleksibilitet, for nogle gange bliver diskussionerne i Sikkerhedsrådet til sådan en for og imod-diskussion, og så kommer det i virkeligheden til at handle om alt andet end klimasagen, nemlig om procedurer og andre ting.
Det har vi jo desværre også set nogle grelle eksempler på.
Når Sikkerhedsråd bliver mest blokeret og mindst handlekraftigt, er det, når man begynder at diskutere procedurer i stedet for at diskutere de problemer, man står over for.
Så jeg tror, det er vigtigt, at vi tager det op der, og jeg hører også begge ministrenes tilkendegivelser sådan, at det er det, vi selvfølgelig arbejder efter.
Det siger sig selv, og vi har sagt det flere gange, at vi i forhold til EU-målene på vores, kan man sige, regionale hjemmebane også presser på.
Det er for at få lidt højere mål end dem, der lige nu er lagt op til lige nu, men også for at få flere mål, sådan at vi sikrer, at det ikke kun handler om den CO2-reduktion, der kunne komme fra atomkraft eller andre ting, men også handler om at skabe et marked for og udvikling af den vedvarende energi og andre ting.
Så det er vigtigt både med reduktionsmål, VE-mål og energieffektiviseringsmål, og det er vigtigt, at vi får udviklingspolitikken integreret i det her, hvad enten det er i klimapuljen, i Den Grønne Fond eller i inddragelsen af de her rettighedsbaserede tilgange.
Som udviklingsministeren også henviste til, er det vigtigt, at vi kommer hele vejen rundt.
Jeg har ikke mere tid, så jeg vil holde med det, ellers får jeg bøvl med formanden.
Men jeg ser frem til den fortsatte debat, og jeg er rigtig glad for, at vi har fået rejst den.